DOHODA
V OBLASTI ŠKOLSTVA, JAZYKOVÉHO VZDELÁVANIA, UNIVERZITNEJ A VEDECKEJ SPOLUPRÁCE
MEDZI 
 MINISTROM ŠKOLSTVA, VEDY, VÝSKUMU 
A ŠPORTU SLOVENSKEJ REPUBLIKY 
A
MINISTROM ZAHRANIČNÝCH VECÍ A MEDZINÁRODNÉHO
ROZVOJA FRANCÚZSKEJ REPUBLIKY
NA OBDOBIE ROKOV 2016 - 2019

	Minister školstva, vedy, výskumu a športu Slovenskej republiky a minister zahraničných vecí a medzinárodného rozvoja Francúzskej republiky, (ďalej len „zmluvné strany“),
	želajúc si prehĺbiť obojstrannú spoluprácu, ktorá bola nadviazaná na základe Dohody o kultúrnej, technickej, vzdelávacej a vedeckej spolupráci medzi vládou Slovenskej republiky a vládou Francúzskej republiky, podpísanej v Paríži dňa 21. marca 1995,
	odvolávajúc sa na Akčný plán na roky 2013-2018 Slovensko-francúzskeho strategického partnerstva,
	berúc na zreteľ význam vyučovania jazykov pre slovensko-francúzske výmeny a pre hospodársku, administratívnu, vedeckú, technickú, vzdelávaciu a kultúrnu spoluprácu,
	želajúc si zdôrazniť nutnosť vytvorenia základne po francúzsky hovoriacich partnerov v týchto oblastiach spolupráce, ako aj potrebu podpory výmen v oblasti školstva,
	vyjadrujúc spokojnosť s úrovňou a výsledkami jazykovej, školskej, vedeckej a univerzitnej spolupráce v uplynulých rokoch, 
	uvedomujúc si potrebu vynaložiť ešte ďalšie úsilie v oblasti vzdelávania,

sa dohodli takto: 

Článok 1
Všeobecný rámec spolupráce
 
	Zmluvné strany sa zaväzujú, v rámci svojich právomocí a ročných dotácií, ktoré majú k dispozícii im podliehajúce útvary, prehlbovať bilaterálnu spoluprácu, vrátane multilaterálneho rámca, konkrétne s cieľom podporovať rozvoj svojho jazyka a kultúry v druhej krajine, pri rešpektovaní jazykovej a kultúrnej diverzity, ako garanta európskych identít.

Článok 2
Riadenie spolupráce

	Realizáciou tejto dohody je poverené Oddelenie pre spoluprácu a kultúrnu činnosť pri Veľvyslanectve Francúzskej republiky na Slovensku a Francúzsky inštitút na Slovensku, ako aj vecne príslušné sekcie Ministerstva školstva, vedy, výskumu a športu Slovenskej republiky.

Článok 3
Jazyková rôznorodosť

	Slovenská zmluvná strana podporuje rôznorodosť výučby cudzích jazykov, ktorá je poskytovaná slovenským žiakom a bude skúmať možnosti rozvoja vyučovania francúzskeho jazyka na slovenských základných školách, najmä na školách s rozšíreným vyučovaním francúzskeho jazyka. Naďalej bude vytvárať potrebné podmienky na uľahčenie kontinuity tohto vyučovania na stredných školách. 

Zmluvné strany podporujú činnosť gymnázií s rozšíreným vyučovaním francúzskeho jazyka v Slovenskej republike, v rámci národného vzdelávacieho rámca.

Slovenská zmluvná strana bude podporovať vydávanie francúzskych osvedčení zodpovedajúcich spoločnému európskemu referenčnému rámcu, predovšetkým DELF-u v školskom prostredí (na stupňoch A1 až B2) a DALF-u v centrách oprávnených na skúšanie alebo prípadne osvedčení odbornej francúzštiny. 
Slovenská zmluvná strana zabezpečí prijatie lektorov a učiteľov francúzskeho jazyka, ktorých rozdelenie a počet miest sa môže každý rok upraviť podľa možností a na základe záujmu oboch zmluvných strán.

Zmluvné strany pristúpia k pravidelným výmenám informácií a dokumentácie o svojich školských systémoch a ich vývoji.

Zmluvné strany posilnia v rámci možností rozvoj vzájomných výmen v oblastiach považovaných za prioritné. Podľa potreby organizujú stretnutia určených zodpovedných pracovníkov.  

Článok 4
Francúzska medzinárodná škola v Bratislave

Berúc na zreteľ neziskové ciele Súkromnej základnej školy s materskou školou francúzsko-slovenskej v Bratislave (ďalej len „Francúzska medzinárodná škola v Bratislave“) obe zmluvné strany podporujú rozvoj Francúzskej medzinárodnej školy v Bratislave a dohodli sa na adekvátnom začlenení časti učebných osnov platných v Slovenskej republike do medzinárodného vzdelávacieho programu Francúzskej medzinárodnej školy v Bratislave. 

Francúzskej medzinárodnej škole v Bratislave je slovenskou a francúzskou zmluvnou stranou vydané oprávnenie na výchovu a vzdelávanie pre všetky jej stupne, ktorá vytvára možnosť plynulého prestupu žiakov do vzdelávacieho systému ich pôvodných škôl. Obidve zmluvné strany berú do úvahy a podporujú špecifickosť tohto medzinárodného vzdelávacieho programu. S cieľom ďalšieho rozvoja vzdelávania v rámci uvedeného medzinárodného vzdelávacieho programu obidve zmluvné strany podporujú vytvorenie súkromného gymnázia s medzinárodným programom za podmienok splnenia platných slovenských právnych predpisov.

Obidve zmluvné strany sa dohodli na tom, že žiakom zapísaným vo Francúzskej medzinárodnej škole v Bratislave umožnia výučbu v slovenskom jazyku.

Článok 5
Výučba jazykov

	Obidve zmluvné strany sa dohodli na podpore výučby svojich jazykov a každej s tým súvisiacej iniciatívy. V rámci tejto výučby budú podporovať využívanie digitálnych zdrojov.

	Francúzska zmluvná strana naďalej prispieva svojimi odbornými skúsenosťami do súťaže Olympiády francúzskeho jazyka, ktorá je organizovaná slovenskou zmluvnou stranou.

Článok 6
Odborné vzdelávanie

	Obidve zmluvné strany sa dohodli na pokračovaní výmen v oblasti krátkodobých programov odbornej prípravy žiakov stredných škôl. Podporujú rozvíjanie partnerstiev medzi vzdelávacími zariadeniami podobného typu, a to najmä využívaním možností, ktoré poskytujú príslušné vzdelávacie programy. Rovnako podporujú partnerstvá s podnikmi s miestom podnikania na území Slovenskej republiky, osobitne s francúzskymi podnikmi, aby realizovali dohodnutú činnosť, spájajúcu odborné vzdelávanie a súkromný sektor.

Článok 7
Výmenné pobyty žiakov stredných škôl

	Slovenská zmluvná strana môže vysielať na svoje náklady žiakov stredných škôl na 1-ročné štúdium na vybraných stredných školách vo Francúzsku. Francúzska zmluvná strana môže prispieť k vyhľadaniu prijímajúcich stredných škôl vo Francúzsku. 

Článok 8
Bilingválne sekcie

	Činnosť bilingválnych sekcií môže byť predmetom osobitnej zmluvy uzatvorenej 
medzi zmluvnými stranami. Obidve zmluvné strany venujú osobitnú pozornosť možnosti vytvoriť nové bilingválne sekcie v Slovenskej republike. 

Článok 9
Školské výmenné programy

	Obidve zmluvné strany podporujú dlhotrvajúce výmenné programy medzi školskými inštitúciami každého druhu a napomáhajú ich začleneniu do rámca európskych vzdelávacích programov, do programov celoživotného vzdelávania, výskumu či kultúrnych programov, vrátane tých, ktoré zahŕňajú partnera z tretej krajiny.

Článok 10
Modernizácia francúzskych programov na slovenských školách

	Francúzska zmluvná strana podporuje orgány štátnej správy Slovenskej republiky, vo vecnej pôsobnosti ktorých je modernizácia učebných osnov pre francúzsky jazyk pre slovenské základné a stredné školy. 

Článok 11
Ďalšie vzdelávanie učiteľov

	Obidve zmluvné strany naďalej podporujú ďalšie vzdelávanie učiteľov francúzskeho jazyka základných, stredných a jazykových škôl, a to prostredníctvom stáží, a vzdelávacích seminárov realizovaných vo Francúzskej republike a seminárov a akreditovaných vzdelávacích programov realizovaných v Slovenskej republike. 

	Okrem toho sa zhodli na tom, že:
-	tieto stáže, vzdelávacie semináre a akreditované vzdelávacie programy môžu byť započítané do pracovného času učiteľov, v zmysle platných vnútroštátnych právnych predpisov;
-	zmluvné strany budú podporovať koordináciu vzdelávacích aktivít učiteľov, ktoré sú v pôsobnosti Ministerstva školstva, vedy, výskumu a športu Slovenskej republiky; 
-	zmluvné strany zabezpečia organizovanie a financovanie uvedených vzdelávacích aktivít;
-	obidve zmluvné strany preskúmajú možnosti financovania týchto aktivít v rámci európskych programov.

	Obidve zmluvné strany uznávajú platformu IFprofs (https://sk.ifprofs.org/) ako prostriedok komunikácie, miesto zdieľania pedagogických materiálov a nástroj celoživotného vzdelávania pre všetkých učiteľov francúzskeho jazyka v Slovenskej republike. 

Článok 12
Katedry francúzskeho jazyka na vysokých školách

	Obidve zmluvné strany podporujú tie katedry slovenských vysokých škôl, kde študujú budúci učitelia francúzskeho jazyka.

	Obidve zmluvné strany venujú osobitnú pozornosť projektom obnovy programov, zavádzaniu nových študijných programov odbornej francúzštiny, aplikovaným cudzím jazykom, prekladu a tlmočeniu. Podporujú najmä projekty, ktoré majú za cieľ vzdelávanie budúcich učiteľov - výskumných pracovníkov pre tieto katedry.

Veľvyslanectvo Francúzskej republiky na Slovensku každoročne informuje slovenskú zmluvnú stranu o počte štipendií na študijné pobyty poskytovaných francúzskou stranou.

	Obidve zmluvné strany podporujú prepojenie bilaterálnej spolupráce s existujúcimi multilaterálnymi programami.

Článok 13
Vyučovanie francúzštiny na univerzitách

	Francúzska zmluvná strana naďalej podporuje katedry cudzích jazykov existujúce 
na slovenských vysokých školách, a to formou jazykových alebo pedagogických stáží pre učiteľov, ako aj poskytovaním dokumentácie a štipendií pre lektorov.

Článok 14
Zhodnocovanie programov – sieť frankofónie

	Zmluvné strany dbajú o to, aby slovensko-francúzske medziuniverzitné programy spolupráce umožnili absolventom slovensko-francúzskych bilingválnych sekcií zúročiť nadobudnuté vzdelanie a vytvoriť tak sieť študentov, ktorí budú ďalej prispievať k rozvoju vzťahov týchto vysokých škôl s francúzskymi alebo frankofónnymi univerzitnými partnermi.

Článok 15
Rozvoj jazykového vzdelávania

	Zmluvné strany pokračujú v rozvíjaní jazykového vzdelávania potrebného na zlepšovanie administratívnych, ekonomických, vedecko-technických a priemyselných výmen medzi krajinami oboch zmluvných strán a budú podporovať nadobúdanie odborných vedomostí a skúseností, týkajúcich sa fungovania inštitúcií Európskej únie.

Vzhľadom na to, že francúzsky jazyk spolu so slovenským jazykom sú oficiálnymi jazykmi Európskej únie, obidve zmluvné strany úzko spolupracujú v rámci programu jazykového vzdelávania odborníkov pôsobiacich vo verejnej správe Slovenskej republiky.	

Článok 16
Informovanie o každoročnom počte poskytovaných štipendií

Zmluvné strany si pravidelne poskytujú informácie o plánovanom počte štipendií na nasledujúci rok pre všetky oblasti: univerzitnú, vedeckú, jazykovú, umeleckú a audiovizuálnu. Ich konečný počet si určí každá zmluvná strana za seba na začiatku kalendárneho roka. Pri ich udeľovaní si vyhradzujú možnosť čiastočných úprav vzhľadom na kvalitu uchádzačov a na nové priority, ktoré by sa mohli objaviť v priebehu roka. 

Článok 17
Rozvoj priamej spolupráce medzi univerzitami

	Obidve zmluvné strany podporujú rozvoj univerzitnej a vedeckej spolupráce, a to predovšetkým rozvoj priamej spolupráce medzi univerzitami, ktorý môže vyústiť do podpísania medziuniverzitných dohôd - s cieľom umožniť najmä mobilitu študentov, učiteľov a výskumných pracovníkov, a to formou spoločných pedagogických projektov i výskumných projektov. Táto spolupráca bude prebiehať na základe budúcich zmlúv uzavretých medzi konkrétnymi univerzitami z ich vlastnej iniciatívy.

Obidve zmluvné strany naďalej pokračujú vo svojom úsilí o harmonizáciu ponuky štúdia v rámci európskeho priestoru vysokoškolského vzdelávania a budú sa tiež snažiť uľahčiť mobilitu učiteľov, výskumných pracovníkov a študentov.

Obidve zmluvné strany uznávajú „Slovensko-francúzsky univerzitný inštitút“ ako združenie na podporu spolupráce v oblasti vzdelávania a vedy. 

	Zmluvné strany sa dohodli na podpore rozvoja vedecko-technickej spolupráce v oblastiach obojstranného záujmu prostredníctvom organizácií výskumu a univerzít krajín oboch zmluvných strán a za týmto účelom podporujú spoluprácu medzi výskumníkmi krajín oboch zmluvných strán, rešpektujúc dodržiavanie pravidiel ochrany duševného vlastníctva.

	Rámec tejto podpory je nasledujúci: 
-	spolupráca pri rozbiehaní spoločných študijných programov vedúcich k získaniu spoločných a dvojitých diplomov; výmena vedcov, výskumníkov (podpora prostredníctvom štipendií na výmenné pobyty), vedecko-pedagogických pracovníkov (pôsobenie vo vyučovacom procese v oboch krajinách, najmä v rámci spoločných študijných programov);
-	účasť na seminároch, kongresoch (vyslania, pozvania);
-	spolupráca pri vzájomnej výmene zamestnancov medzi laboratóriami a výskumnými centrami a pri spoločných projektoch v oblasti vedy a techniky ;
-	spolupráca s cieľom vytvorenia potenciálnych dvojstranných partnerstiev na zapojenie sa obidvoch zmluvných strán do konzorcií v rámci vzdelávacích programov Európskej únie a programov Európskej únie v oblasti výskumu a vývoja. 

	Obidve zmluvné strany okrem toho podporia aj priame kontakty medzi organizáciami výskumu a vývoja, slovenskými vysokými školami a francúzskymi univerzitami, ktoré by umožnili vypracovávanie projektov vedecko-technickej spolupráce a ktoré by mohli vyústiť do ďalších zmlúv alebo do vytvorenia spoločných pracovných programov.

	Usilujú sa o:
a)	udržiavanie výmen vedeckých pracovníkov, výskumných pracovníkov a pedagogických pracovníkov prostredníctvom projektov spoločného záujmu s cieľom upevniť partnerstvá na dvojstrannej úrovni a budú podporovať ich spoločnú účasť na európskych programoch;
b)	podporu vytvárania nových špecificky odborne zameraných vysokoškolských študijných programov, ktoré sa budú prispôsobovať prebiehajúcim ekonomickým a sociálnym zmenám, predovšetkým aktívne spolupracujúc pri zavedení profesijne orientovaných programov vo vysokoškolskom štúdiu;
c)	to, aby venovali osobitnú pozornosť projektom určeným na zapojenie sa na európskej úrovni, najmä do európskeho výskumného programu « Horizont 2020 » Európskeho inštitútu pre inovácie a technológie.

Článok 18
Rozvoj spoločných programov a gestori doktorandských prác

	Obidve zmluvné strany sa usilujú o:
a)	vzájomnú podporu spoločného doktorandského študijného programu (cotutelle de thèse) ako nástroja medziuniverzitnej spolupráce, ktorý umožňuje študentovi jednej zmluvnej strany pracovať s pedagogicko-výskumným kolektívom druhej zmluvnej strany; 
b)	podporovanie slovenských vysokých škôl a francúzskych univerzít, aby realizovali rôzne formy medziuniverzitnej spolupráce, akými sú spoločné študijné programy s možnosťou získať spoločný slovensko-francúzsky diplom, účasť v európskych projektoch, začleňovanie Kodanských kritérií do odborného vzdelávania a celoživotného vzdelávania a do univerzitného štúdia;
c)	spoluprácu pri poskytovaní štipendií umožňujúcich mobilitu študentov tretieho stupňa vysokoškolského (doktorandského) vzdelávania (štúdia) alebo mobilít pre odborníkov;
d)	spoluprácu v oblasti rozvoja celoživotného vzdelávania a uznávania výsledkov neformálneho vzdelávania na Slovensku. 

Článok 19
Multilaterálne financovanie

Obidve zmluvné strany sa zaväzujú v prípade, ak to bude možné, podporovať svoju spoluprácu v rámci činností iniciovaných prostredníctvom multilaterálneho financovania Európskou úniou, Univerzitnou agentúrou pre frankofóniu, Medzinárodnou organizáciou pre frankofóniu alebo inými medzinárodnými a európskymi organizáciami a inštitúciami.

Článok 20
Informácie o finančných prostriedkoch

	Finančné prostriedky poskytované každoročne oboma zmluvnými stranami na realizáciu tejto Dohody budú predmetom vzájomnej informácie. Vo všeobecnosti je financovanie z týchto prostriedkov rozdelené takto:
-	cestovné náklady uhrádza vysielajúca zmluvná strana;
-	náklady na pobyt uhrádza prijímajúca zmluvná strana.

Článok 21
Podmienky štúdia štipendistov

	Pokiaľ ide o štipendistov vysielaných na základe tejto Dohody, obidve zmluvné strany sa vzájomne informujú o celkovom objeme štipendií udeľovaných v rámci slovensko-francúzskej spolupráce. 

	Každá zo zmluvných strán zabezpečí študentovi alebo stážistovi druhej zmluvnej strany v zmysle platných vnútroštátnych právnych predpisov, vyplácanie štipendia počas štúdia alebo stáže, bezplatný zápis do štátnych (v Slovenskej republike) alebo verejných vysokoškolských vzdelávacích inštitúcií (v Slovenskej republike a Francúzskej republike) a uhrádzanie odvodov do sociálneho zabezpečenia.

Článok 22
Výber štipendistov

Výber štipendistov vysielaných na základe tejto Dohody každoročne vykonáva zmiešaná komisia vytvorená ad hoc na mieste výberu zložená zo zástupcov Oddelenia pre spoluprácu a kultúrnu činnosť pri Veľvyslanectve Francúzskej republiky na Slovensku a zo slovenských zástupcov, ktorej zloženie oznámi slovenská zmluvná strana. 

Článok 23
Prijímanie lektorov a učiteľov francúzskeho jazyka

Prijímanie do zamestnania lektorov a učiteľov pôsobiacich na základe tejto Dohody sa uskutočňuje podľa nasledujúcich podmienok:
-	pokiaľ ide o francúzskych učiteľov a lektorov, prijímajúce orgány Slovenskej republiky predložia každoročne Oddeleniu pre spoluprácu a kultúrnu činnosť Veľvyslanectva Francúzskej republiky na Slovensku do 30. apríla príslušného kalendárneho roka zoznam miest, ktoré je potrebné obsadiť aj s požadovaným profilom uchádzačov;
-	pokiaľ ide o slovenských lektorov, prijímajúce orgány Francúzskej republiky predložia každoročne do 31. januára príslušného kalendárneho roka zoznam miest, ktoré je potrebné obsadiť aj s požadovaným profilom uchádzačov. Na základe tohto zoznamu slovenská zmluvná strana vyberie vhodných kandidátov a ich materiály zašle na posúdenie inštitúciám Francúzskej republiky diplomatickou cestou. Slovenskú zmluvnú stranu zastupuje Veľvyslanectvo Slovenskej republiky v Paríži. Lektori slovenského jazyka sú vysielaní najmenej na jeden (1) akademický rok s možnosťou predĺženia najviac na dobu ďalších štyroch (4) rokov. Obnovenie pracovnej zmluvy musia odsúhlasiť obidve zmluvné strany.

Prijímajúca strana zabezpečí pre učiteľov a lektorov vysielaných na základe tejto
dohody plat v súlade s platnými vnútroštátnymi právnymi predpismi. 

	Francúzskym učiteľom bilingválnych sekcií a gymnázií s rozšíreným vyučovaním francúzskeho jazyka zabezpečí prijímajúca škola, alebo jej zriaďovateľ bezplatné ubytovanie v samostatnom zariadenom a vybavenom byte. 	

	Slovenská zmluvná strana poskytne lektorom zo Slovenskej republiky vo Francúzskej republike:
-	plat v súlade s platnými slovenskými právnymi predpismi znížený o výšku platu vyplácaného prijímajúcou univerzitou;
-	preplatenie nákladov na ubytovanie bez poplatkov spojených s užívaním bytu.

Článok 24
Zmeny

	Táto dohoda môže byť menená alebo doplňovaná na základe vzájomného písomného súhlasu obidvoch zmluvných strán. 	

	Prípadné spory vznikajúce z rozdielneho výkladu tejto dohody sa budú riešiť rokovaním medzi obidvoma zmluvnými stranami alebo ich zástupcami. 

Článok 25 
Trvanie a vypovedanie dohody

Táto dohoda nadobúda platnosť dňom jej podpisu obidvoma zmluvnými stranami a zostáva v platnosti do 31. decembra 2019. 

Každá zo zmluvných strán môže túto dohodu kedykoľvek vypovedať písomným oznámením zaslaným druhej zmluvnej strane. Platnosť tejto dohody sa považuje za ukončenú uplynutím troch (3) mesiacov odo dňa doručenia písomného oznámenia o vypovedaní tejto Dohody diplomatickou cestou druhej zmluvnej strane. 

Záväzky už plnené, ale k dátumu skončenia platnosti tejto dohody ešte neukončené, sa budú riadiť jej ustanoveniami až do ich úplného splnenia, ak sa zmluvné strany nedohodnú inak.

	Táto dohoda bude plnená prostredníctvom Programu výmen v oblasti školstva, jazykového vzdelávania, univerzitnej a vedeckej spolupráce, ktorý sa bude podpisovať na každý kalendárny rok medzi ministrom školstva, vedy, výskumu a športu Slovenskej republiky a ministrom zahraničných vecí a medzinárodného rozvoja Francúzskej republiky alebo ich zástupcami.

	Dané v Paríži, dňa 22. novembra 2016 v dvoch pôvodných vyhotoveniach, každé v jazyku slovenskom a francúzskom, pričom obidve znenia majú rovnakú platnosť.

Za ministra školstva, vedy, výskumu a športu Slovenskej republiky	Za ministra zahraničných vecí a medzinárodného rozvoja Francúzskej republiky
	
Marek Eštok, v. r. 
mimoriadny a splnomocnený veľvyslanec         Slovenskej republiky v Paríži	Christophe Leonzi, v. r.  
mimoriadny a splnomocnený veľvyslanec Francúzskej republiky v Bratislave